בס"ד

בין אדם לעצמו

חידושים מהפרשה:

"מעשה חושב" (ל"ט, ג') - לפעמים יש לאדם מחשבות טובות, אבל לא מוציא אותם לידי מעשה. על כן נאמר: "מעשה חושב", שהאדם צריך תמיד להסמיך את המעשה אל המחשבה הטובה (חסד לאברהם / שבת טיש).

"שפה לפיו ולא יקרע" (ל"ט, כ"ג)- כאשר האדם מעמיד שפה לפיו ושומר על לשונו מלדבר דברים אסורים, הוא מציל את עצמו מכל מיני פגעים ולא יקרע. (אמרי חיים / שבת טיש)

סיפור מהפרשה:

"ויעל הנרות לפני ה' כאשר ציווה ה' את משה" (מ', כ"ב)

בעל "קצות החושן" היה צדיק גדול. בעירו היה עשיר אחד שעסק בהרבה מצוות ומעשים טובים, אבל היה אוהב כבוד ותמיד דאג לפרסם את מעשיו הטובים, כדי שכולם ידעו על הצדקות והחסדים שלו. הרב בעל "קצות החושן" לא שמח ממעשיו כלל ובהזדמנות אחת הוכיח אותו על מעשיו הרעים. שאל העשיר: "מה רע בכך שאני אוהב פרסום? גם התורה משולה לנר - ומה משנה במה מדליקים את הנר?" ענה הרב: ""ויעל הנרות לפני ה'". את הנר צריך להדליק לפני ה' - לשם שמים ולא לכבוד האישי".

(מתוך: שבת טיש)

בין אדם לאלוקיו

מדרשים מהפרשה:

"אלה פקודי המשכן, משכן העדות" (ל"ח, כ"א)

אומר רבינו בחיי זצ"ל שבמשכן היה הכול. השולחן מרמז על שפע הפרנסה, המנורה מרמזת על החכמה, מזבח הקטורת מרמז על הקדושה, אבל העיקר הוא ארון העדות, שבו לוחות הברית. על שמו המשכן קרוי "משכן העדות" - ללמדנו כי העיקר הוא התורה (מעיין השבוע).

"וייקח וייתן את העדות אל אהרון": למה נאמרו כאן, בעניין לימוד תורה, הפעולות של "לקחת" ו"לתת"? כי בלימוד התורה אין נתינה בלבד, אלא מה שנותן אדם לחברו ומלמדו, הוא עצמו מקבל תוספת חכמה וה"נתינה" היא גם "לקיחה"... (תורת חיים / שבת טיש).

"אלה פקודי המשכן, משכן העדות" (ל"ח, כ"א): "המשכן" הראשון מרמז על בית המקדש הראשון", ה"משכן" השני מרמז על בית המקדש השני. ומדוע ב"משכן" לא נאמר "המשכן" עם ה'? ללמד שבבית המקדש השני היו חסרים ה' דברים, חמישה דברים" (מחזה אברהם / שבת טיש).

"ששת ימים תעשה מלאכה" (ל"ה, ב')- ראשי תיבות "שתים" - לרמז על כך שבשבת יש לאדם נשמה יתרה, כתוספת על ימי החול (שבת טיש).

סיפור לשבת:

"וביום השביעי יהיה לכם קודש שבת שבתון לה'" (ל"ה, ב')

הצדיק ר' נתן נטע מאוריטש השתדל לא לישון כלל בשבת והיה לומד ומסיים את כל מסכת שבת, 24 פרקים. פעם שאלו את הרב מדוע אינו ישן בשבת, הרי יש מצוה להתענג בשבת!

השיב להם הצדיק: "מספרים על הקיסר נפוליו שהיה מונע את עצמו מלשון בשעות היום. כששאלוהו לפשר הדבר ענה כי "בשעה שאני ישן אינני קיסר, ובל לי להפסיד את הרגשת המלוכה שלי אפילו לשעה קלה". כך", ענה להם הצדיק, "אני משתדל להיות ער בכל השבת כולה, כי חבל לי להפסיד את הרגשת השבת אפילו לשעה אחת" (שבת טיש).

בין אדם לזולתו

"והמלאכה הייתה דיים... והותר" (ל"ו, ז')

שואל "אור החיים" הקדוש: הרי יש כאן סתירה! או שהמלאכה הייתה "דיים", מספיקה, או שהייתה "הותר", שאם הייתה "מספיקה" לא היה בה "הותר" - לא נשאר עודף!

ותירץ, שהכתוב מראה לנו את החיבה של בני ישראל לפני הקדוש ברוך הוא, שלמרות שעם ישראל הביא יותר ממה שהיה דרוש ונצרך, ה' כל כך שמח מכל טרחה של כל אחד מעם ישראל ולא השיב פני אף אדם ריקם והשתמשו בכל הנדבות.

כך גם אנו נלמד מדרכיו של הקב"ה להיות רגישים לזולת, לשים לב לרצון הטוב, להכיר, להוקיר, להעריך ולהודות.

סיפור לשבת:

כששימש רבי אברהם אהרונסון כרב עיירה, פרצה מגפה קשה של אבעבועות ואנשים רבים נפטרו. כל בני העירה פנו במהרה אל הרופא כדי שיחסן אותם ממחלת האבעבועות. תחילה לקחו את הרופא אל הרב כדי שהרופא יחסן את הרב, אך רבי אברהם סרב ואמר: "קודם תחסנו את המשרתת ורק אחר כך אותי". כל בני הבית נזעקו: "כבוד הרב, הרי השעה היא שעת מגפה, ובכל רגע יש משום סכנת נפשות!" ענה הרב: "חיי המשרתת קודמים לי, שהרי היא צעירה ואסון גדול יהיה אם תהיה חולה חס וחלילה" (שבת טיש).

בין אדם לעמו

פירושים מהפרשה:

"ויקהל משה את כל עדת בני ישראל" – "עדת"- מלשון "עדי זהב"- תכשיט זהב. כי כל אחד מבני ישראל היה אהוב ויקר אצל משה רבינו כמו "עדי זהב".

(מתוך: שבת טיש)

"ויעש חמישים קרסי זהב ויחבר... ויהי המשכן אחד" (ל"ו, י"ג)

היסוד המעמיד את המשכן הוא החיבור והאחדות. חלק מהכלים היו עשויים מקשה אחת, ואת כל המשכן חיבר "הבריח התיכון". ללמד אותנו את מעלת עם ישראל, שכאשר יש שמחה ורצון הכול מתחבר ומתאחד כאחד.

אך היריעות היו עשויות מחלקים חלקים, ללמדנו שאף היריעות הן כעם ישראל. בעם ישראל יש שנים עשר שבטים, ולכל שבט יש את הייחודיות שלו, אולם לבסוף יחוברו הם אחד לשני על ידי קרסים מזהב - באהבת ישראל - ולבסוף יהיו "והיה המשכן אחד".

(מתוך: "דברי מרדכי")

בין אדם לארצו ולמדינתו

"ויכס הענן את אוהל מועד וכבוד ה' מלא את המשכן" (מ', ל"ד)

השכינה והברכה של ה' האצילה על עבודת המשכן. כך גם כוחה של ארץ ישראל - מכוחה היא מברכת את יושביה.

מסופר על ר' אייזיל שהחשיב כל מי שעלה לארץ ישראל כצדיק גמור. פעם אחד ראו מקורביו כי ר' אייזיל מרכין את ראשו תחת ידיו של איש פשוט, שיברך אותו.

לאחר יציאת האיש מהרב שאלו המקורבים את האיש לפשר הדבר. הסביר להם האיש הפשוט כי עולה הוא לארץ ישראל ובא לבקש ברכה מפי הרב. "מכיוון ששמע הרב כי אני עולה לארץ ישראל אמר לי: "עד שאתה בא להתברך מברכות פי, ברכני אתה מברכות פיך!"".

סיפור לשבת:

העיסוק במראה המכובד והמיוחד של המשכן וביופיו ולאחר מכן אף בבית המקדש מעורר השראה לסיפור הבא:

מסופר על ר' יעקב שמשון משיפיטובקא שעלה לארץ ישראל. לאחר שהיה בה תקופה מסוימת חזר חזרה לארצו כדי להעלות את כל בני משפחתו לארץ. בדרך חנה בבית מלון. משהסתכל במראה ראה כי הוא כחוש, רזה וחיוור.

אמר: "עכשיו כשאבוא אל ארצי שבגלות, יבואו חברי ויאמרו כי ארץ ישראל אינה מבורכת, מי שגר בה נהיה רזה וחלש, וחס וחלילה יוציאו דיבה על ארץ ישראל".

מה עשה? נשאר במלון כמה ימים, אכל, שבע והותיר עד שחזר לבריאותו. מששב לארצו היה מראהו יפה יותר מביציאתו, עד שראו כולם כי טובה הארץ מאוד מאוד.

(מתוך: סיפורי צדיקים / שמחה רז)